Diari Oficial de la Generalitat Valenciana


Sumari del DOGV 3764, del 05-06-2000 (2000/3856)

RESOLUCIÓ de 4 d'abril de 2000 de la Conselleria d'Indústria i Comerç, per la qual es declara aigua mineral natural la procedent del brollador Font del Canyar i captació núm. 0-5037, partida del Canyar, terme municipal d'Almedíjar, província de Castelló.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3764

Data del DOGV
:   05-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3856


Data del document
:   04-03-2000

Organisme emissor
:   Conselleria d'Indústria i Comerç

Tipus de document
:   Resolució

Descriptors 

:   * Almedíjar
    * empresa privada
    * aigua mineral

RESOLUCIÓ de 4 d'abril de 2000 de la Conselleria d'Indústria i Comerç, per la qual es declara aigua mineral natural la procedent del brollador Font del Canyar i captació núm. 0-5037, partida del Canyar, terme municipal d'Almedíjar, província de Castelló. [2000/X3856]
  
Vist l'expedient de declaració d'aigua mineral natural a la procedent del brollador Font del Canyar, i captació núm. 0-5037, a la partida del Canyar, terme municipal d'Almedíjar, província de Castelló, instat davant el Servei Territorial d'Indústria i Energia de Castelló per Aguas de Almedíjar, SA, que adjunta escrit d'autorització de data 12 de juliol de 1999 de l'Ajuntament d'Almedíjar.
  
Vistos la Llei 22/1973, de Mines; el RD 2.857/1978, pel qual s'aprova el Reglament General per al Règim de la Mineria; el RD 1.047/1984, sobre valoració definitiva i ampliació de funcions i mitjans adscrits als serveis traspassats a la Comunitat Valenciana en matèria d'indústria, energia i mines; la Llei 29/1985, d'Aigües; el RD 849/1986, pel qual s'aprova el Reglament Públic Hidràulic, títol preliminar i altres; el RD 1.164/1991, de 22 de juliol, sobre reglamentació tecnicosanitària per a elaboració, circulació i comerç de les aigües de beguda envasades.
  
Antecedents de fet
  
Primer. La societat Aguas de Almedíjar, SA, mitjançant escrit adreçat al Servei Territorial d'Indústria i Energia de Castelló de data 5 de maig de 1999, va sol·licitar, d'acord amb l'article 24.1 de la Llei de Mines i l'article 39.1 del Reglament General per al Règim de la Mineria, que la Conselleria d'Indústria i Comerç declarara aigua mineral natural la procedent del brollador Font del Canyar i captació subterrània núm. 0-5037, partida del Canyar, al terme municipal d'Almedíjar, de la província de Castelló.
  
Segon. L'Ajuntament d'Almedíjar, el dia 12 de juliol de 1999, presenta ofici al Servei Territorial d'Indústria i Energia de Castelló al qual adjunta escrit on manifesta la seua conformitat amb l'esmentada sol·licitud per a la declaració d'aigua mineral natural, i es reserva la titularitat del dret a l'aprofitament.
  
Tercer. El Servei Territorial d'Indústria i Energia de Castelló amb data 2 de març de 1999 autoritzà, amb l'objectiu de regular el cabal de l'indicat brollador, a uns sis metres de distància, l'obra subterrània per a captació d'aquelles aigües núm. 0-5037, situada a la partida del Canyar, al terme municipal d'Almedíjar, de la província de Castelló.
  
Quart. Tot complint l'article 39.2 del Reglament General per al Règim de la Mineria, el Servei Territorial d'Indústria i Energia de Castelló realitzà, en data 16 de setembre de 1999, la corresponent presa de mostres d'aigua en presència de la part interessada, d'acord amb el que es desprèn de la corresponent acta, i s'envià una de les mostres preses a l'Institut Tecnològic Geominer d'Espanya per a la realització de la seua anàlisi reglamentària, l'informe del qual, de data 24 de novembre de 1999 amb entrada el dia 1 de desembre de 1999, és favorable quant a la qualificació com a aigua mineral natural.
  
Cinqué. De conformitat amb el que s'ha disposat en l'article 39.2 del Reglament General per al Règim de la Mineria, el Servei Territorial d'Indústria i Energia de Castelló va procedir a la informació pública de la iniciació de l'expedient mitjançant anuncis que es publicaren en el BOP núm. 125, de 14 d'octubre de 1999; i en el BOE núm. 241, de 8 d'octubre de 1999. Atés que no es rebé cap escrit d'oposició en el termini de 15 dies que estableix l'article 84.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'esmentat Servei Territorial va trametre l'expedient, juntament amb el seu informe, transmès el 9 de febrer de 2000, ampliat el 25 de febrer de 2000 a la Direcció General d'Indústria i Energia perquè continuara la seua tramitació, d'acord amb allò previst en l'article 39.2 del Reglament General per al Règim de la Mineria.
  
Sisé. Tot complint els articles 20.1.2 i 19.1.3 del RD 1.164/1991, sobre reglamentació tecnicosanitària per a elaboració, circulació i comerç de begudes envasades, i l'article 39.3 de la Llei 22/1973, de Mines, es va trametre l'expedient a la Conselleria de Sanitat, Direcció General de Salut Pública, en data de registre d'eixida 16 de febrer de 2000, tot sol·licitant el corresponent informe vinculant sobre la naturalesa de les aigües objecte de l'expedient. Amb data 3 de març de 2000, registrat amb entrada el 9 de març de 2000, la Direcció General de Salut Pública emet informe vinculant favorable en el qual conclou que la indicada aigua reuneix les condicions per a poder ser declarada com a mineral natural.
  
Fonaments de dret
  
Primer. La Conselleria d'Indústria i Comerç és competent per a resoldre la sol·licitud de declaració d'aigua mineral natural de les esmentades aigües, formulada per Aguas de Almedíjar, SA, confirmada per l'Ajuntament d'Almedíjar mitjançant escrit d'entrada registrat el 12 de juliol de 1999, en virtut d'allò que s'ha disposat tant en els articles 24.2 de la Llei 22/1973, de 21 de juliol, de Mines, i 39.2 del seu reglament, aprovat pel RD 2.857/1978, com d'allò que s'ha establit en el RD 1.047/1984, d'11 de abril, de transferències a la Comunitat Valenciana en matèria d'indústria, energia i mines, en el seu annex I, apartat B.III.a), i en el Decret 88/1999, del Govern Valencià, pel qual s'aprova el Reglament Orgànic i Funcional de la Conselleria d'Indústria i Comerç (DOGV núm. 3.551, de 2 d'agost de 1999).
  
Vistos els antecedents de fet quart i sisé i els preceptes legals esmentats i la resta de disposicions d'especial i general aplicació, aquesta Conselleria d'Indústria i Comerç, a petició d'Aguas de Almedíjar, SA, mitjançant autorització de data 12 de juliol de 1999 de l'Ajuntament d'Almedíjar (Castelló), resol:
  
Declarar aigua mineral natural la procedent del brollador Font del Canyar i captació núm. 0-5037, partida del Canyar, al terme municipal d'Almedíjar, província de Castelló.
  
La present resolució no pot estendre's de facto per a aigües procedents de qualsevol altre broll, pou, sondatge, brollador, etc. existent o que s'haja de realitzar, si prèviament i després de l'oportuna tramitació reglamentària no acorda aquesta Conselleria la qualificació com a mineral natural de les aigües així obtingudes.
  
Prèviament a l'aprofitament de l'aigua declarada mineral natural en la present resolució, caldrà sol·licitar al Servei Territorial d'Indústria i Energia de la província de Castelló l'oportuna autorització d'aprofitament, de conformitat amb el que s'ha establit en l'article 26 de la Llei 22/1973, de 21 de juliol, de Mines, i en l'article 41 del vigent Reglament General per al Règim de la Mineria, en relació amb l'article 24.1 de l'esmentada Llei i l'article 39.1 del seu reglament.
  
La present resolució és definitiva en via administrativa i contra ella podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que s'ha establit en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici de la interposició de qualsevol altre recurs que es considere procedent.